stanford-oval/wikipedia huggingface dataset:
ג'ושוע כהן
ביוגרפיה

כהן גדל באטלנטיק סיטי, ניו ג'רזי, בה למד עברית. אחרי לימודי התיכון למד תואר ראשון בקומפוזיציה בבית הספר מנהטן למוזיקה.
קריירה מקצועית

הוא תרגם לאנגלית מספר יצירות מעברית ומגרמנית. בין השנים 2001 ל-2006 התגורר בערים שונות במזרח אירופה במסגרת עבודתו כעיתונאי למגזין היהודי הוותיק "הפורוורד".
כיום מתגורר בברוקלין.
כהן שימש בעבר כמבקר הספרות של כתב העת "הארפרז". מסות מפרי עטו התפרסמו בין היתר ב"ניו יורק טיימס", ב"לונדון רוויו אוף בוקס" ובמגזין "n+1".
ב-2015 כתב את "PCKWCK" בהמשכים באינטרנט במשך חמש שעות מדי יומן, תוך כדי קבלת תגובות מהגולשים.
כהן היה מעורב בכתיבת הספר "תיק אישי", האוטוביוגרפיה של אדוארד סנודן. כהן התגורר ברוסיה כשמונה חודשים, במהלכם סייע לסנודן לכתוב את זיכרונותיו.
קריירה מקצועית > ספרו "הנתניהוז"

ב-2021 פרסם כהן את "הנתניהוז: אפיזודה שולית ובסופו של דבר אף זניחה בתולדות משפחה מפורסמת מאוד", המגולל את סיפור המפגש בין הרולד בלום להיסטוריון בנציון נתניהו, אביו של בנימין נתניהו, כאשר בנציון נתניהו חיפש עבודה באוניברסיטת קורנל ב-1959 ובלום נתבקש לשפוט את מועמדותו. כהן טוען כי שמע את הסיפור מבלום עצמו לפני שמת, והחליט להפוך את הסיפור לאלגוריה על יחסי ישראל ויהדות ארצות הברית. בספר מופיעים בשמותיהם בנציון נתניהו, אשתו צילה ושלושת בניהם הקטנים – יוני נתניהו, בנימין נתניהו ועדו נתניהו.
"הנתניהוז" ראה אור בהוצאת "הבה לאור" לאחר שמספר הוצאות לאור בישראל חששו לתרגמו.
פרסים והוקרה על ספריו

הרומנים של כהן זכו להכרה ולפרסים רבים. ב-2017 מגזין "גרנטה" הכתיר את כהן כאחד מהסופרים האמריקניים הצעירים הטובים ביותר של העשור.
"ויץ" - נבחר לספר הטוב ביותר של 2010 על ידי "הווילג' ווייס".
"ארבע הודעות חדשות" - נבחר לספר הטוב ביותר של 2012 על ידי "הניו יורקר".
"ספר המספרים" - נבחר לספר הטוב ביותר לשנת 2015 על ידי "הוול סטריט ג'ורנל", "NPR" ו"ניו יורק מגזין".
"הנתניהוז" - פרס פוליצר 2022, אחד מעשרת הספרים הטובים של 2021 על ידי הוול סטריט ג'ורנל, אחד מ-100 הספרים הראויים לציון של 2021 על ידי הניו יורק טיימס, אחד מ-24 הרומנים הטובים של 2021 על ידי "הטיימס" של לונדון, הרומן הטוב ביותר של 2021 על ידי "הטלגרף" ואחד מ-20 הספרים הטובים של השנה על ידי "ניו סטייטסמן".
בראיון שהעניק ללוס אנג'לס רוויו אוף בוקס, מבקר הספרות הרולד בלום טען כי "ספר המספרים" של כהן הוא אחד מארבעת הספרים הטובים ביותר שנכתבו על ידי יהודים בארצות הברית, יחד עם ספריהם של הנרי רות', נתנאל וסט ופיליפ רות': "ספר המספרים הוא עוצמתי עד כדי זעזוע. אינני יכול לחשוב על שום דבר על ידי אף אחד בדור שלך שהוא עד כדי כך רלוונטי להפחיד וכתוב בכזו רהיטות מתמשכת".
חיים אישיים

בשנת 2023 נישא לעיתונאית הישראלית לי ירון.
הערות שוליים

↑  ג'ושוע כהן זכה בפרס פוליצר על ספרו "הנתניהוז", באתר ynet, 10 במאי 2022
↑  "Joshua Cohen wrote a novel with the Internet reading over his shoulder". The Daily Dot. 18 באוקטובר 2015. {{cite web}}:  (עזרה)
| --- | --- |
בקרת זהויות :  NLI: 987007302643405171  BnF: cb16277377w (data)  GND: 142361054  ISNI: 0000 0001 1874 1518  LCCN: no2005098630  LNB: 000335880  NKC: mzk2005300782  NTA: 331689227  RERO: 02-A024882226  SUDOC: 183968522  VIAF: 26804111   WorldCat (עם VIAF): 26804111
מרדכי שלמה ברמן

| --- | --- |
אין תמונה חופשית
 לידה:  ה'תר"ץ
 פטירה:  א' בטבת ה'תשס"ה (בגיל 74 בערך)
 השכלה:  ישיבת פוניבז' 
 
הרב מרדכי שלמה ברמן (ר' שלומקע, ה'תר"ץ, 1930 – א' בטבת ה'תשס"ה, 13 בדצמבר 2004) היה ר"מ בישיבת פוניבז' ומחבר סדרת הספרים "אשר לשלמה".
תולדותיו

נולד ברוסיה לרב יהודה יצחק ברמן ולרייזל לבית מרדכי שלמה מובשוביץ. בשנת תרצ"ד (1934) עלה עם משפחתו לארץ ישראל, והיא התיישבה בתל אביב, שם כיהן אביו כרב שכונה והיה חבר לשכת הרבנות בעיר, ומלומדי ישיבת היכל התלמוד. בצעירותו למד בתלמוד תורה וישיבת אחי תמימים בתל אביב אצל הרב חיים שאול ברוק, והרב דוד פוברסקי. בחורף תש"ד עבר הרב פוברסקי לכהן כראש ישיבה בישיבת פוניבז' ויחד עמו הביא את בנו הרב ברוך דב ותלמידו הרב מרדכי שלמה. בהיותו בישיבה היה מקורב לרב מפוניבז', והוא היה מכין איתו ועם הרב ברוך דב פוברסקי את השיעור כללי. כמו כן היה מקורב לרב שמואל רוזובסקי. הוא נחשב לבחור המובחר בישיבה. לאחר בואו של הרב שך לישיבת פוניבז', התקרב גם אליו, ולימים עירבו הרב שך בשליחויות ציבוריות והיה מתייעץ עמו. לאחר שחלה, התבטא פעמים רבות שחסר לו את ר' שלמה שיעזור לו.
בנערותו היה מקורב לחזון איש וישן בביתו. החזון איש חייבו מדי יום להגיד לו מחידושיו. בהוראת החזון איש החל לכתוב ספר הלכה, אך לבסוף לא נשלמה מלאכתו. הוא מובא מספר פעמים בספרי החזון איש בשמו, בניגוד להרגלו שלא להביא שמות אנשים חיים. בהגיעו לגיל הנישואין המליץ עליו החזון איש בפני גיסו הרב יעקב ישראל קניבסקי "הסטייפלער", שלקחו כחתן לבתו אהובה. החזון איש כתב לו מכתב ברכה ובו רשימת שבחים עליו הן בלימוד והן בחביבותו והנהגתו הטובה עם הבריות. בהוראת החזון איש הוציא את ספרו הראשון לחתונה, ושמו ניתן לו על ידי הסטייפלער.
בגיל 24 התמנה לר"מ בישיבת פוניבז'. מדי יום ראשון מסר שיעור בתל אביב, ביום רביעי בבית הכנסת "דברי שיר" ובליל שבת בבית הכנסת "אהבת חסד". כמו כן היה נוסע פעם בחודש למסור שיעור ביסודות ובפתח תקווה.
הרב שך ייעדו להנהגה ציבורית, והוא מינהו לנהל את המאבק בפרשת האח והאחות. הוא מונה על ידו להיות נציג הישיבות באגודת ישראל, לצד רבי פנחס מנחם אלתר ורבי יוחנן סופר.
בסוף שנות ה-70 חלה במחלת פרקינסון. מצב בריאותו התדרדר עד שבשנת תשמ"ו (1986) הפסיק למסור שיעורים בישיבה. ב-13 בדצמבר 2004 נפטר בגיל 74.
משפחתו

כאמור היה חתנו של רבי יעקב ישראל קניבסקי. דודו היה הרב אלימלך בר־שאול, רבה של רחובות. חלק מילדיו הם:
בתו אלישבע (נפטרה באייר תשע"ה), הייתה נשואה לרב אליעזר כהנמן, נשיא ישיבת פוניבז'.
בנו הרב אברהם ישעיהו (נפטר בטבת תשס"ג) כיהן כראש ישיבת כנסת מאיר בראשון לציון.
בתו דינה (נפטרה בט"ז בחשוון תשס"ד), הייתה נשואה לרב אליעזר גינזבורג, שכיהן כמשגיח בישיבת פוניבז', והיה נכדו של הרב יחזקאל לוינשטיין
בנו הרב חיים פרץ, חתנו של הרב ברוך דב פוברסקי, משמש כר"מ בישיבת פוניבז'
בנו הרב משה, חתנו של הרב שמחה קסלר (היה רבה הראשון של מודיעין עילית), משמש כר"מ בישיבת דרכי משה.
בנו הרב יצחק יהודה, מגיד שיעורים.
בנו הרב יוסף, חתנו של הרב משה קופשיץ (היה ר"מ בישיבת קול יעקב ורב קהילת "חניכי הישיבות" ברוממה), משמש כראש ישיבת דברי מרדכי, ומחבר הספרים ברכת שי על הש״ס.
בנו הרב חנוך (נפטר בב' בכסליו תשפ"ה), מחבר ספרי "חנוכת שלמה".
חתנו הרב קלמן אדלר, מראשי ישיבת קהילות יעקב.
אחיו הוא הרב חיים ברמן - תלמיד חכם מפורסם המכונה 'המתמיד של פוניבז''. חתנו של הרב יעקב גלינסקי
ספריו

סדרת אשר לשלמה - על מסכתות התלמוד
שיעורי אשר לשלמה
לקריאה נוספת

מוסף המבשר, פרשת מקץ תשע"ה, גיליון 316.
הערות שוליים

↑  הספדו של הרב גרשון אדלשטיין עליו. כך גם הרב שמואל רוזובסקי אמר עליו שהוא עילוי כדוגמת העילויים של ישיבות אירופה. החזון איש התבטא עליו שקשה לומר על בחור בן 15 שהוא גאון, אבל בכל זאת הוא גאון. המבשר תורני 316.
↑  ישורון קובץ יז עמוד רטו.
| --- | --- |
בקרת זהויות :  NLI: 987007305587605171  ISNI: 0000 0000 6692 4733  LCCN: nr95013121  VIAF: 24489392   WorldCat (עם VIAF): 24489392 
מצבת הרב מרדכי שלמה ברמן
זפיר (אוכל)

| --- | --- |

 
 מאכלים
 סוג:  מגדן 
 מוצא:  רוסיה 
 מרכיבים עיקריים:  חלבון הביצה 
 
זפיר (ברוסית: Зефир; באוקראינית: Зефір; בליטאית: Zefyras) הוא סוג של ממתק רך המיוצר על ידי הקצפת רסק מחית פירות ופירות יער (בעיקר רסק תפוחים) עם סוכר וחלבוני ביצה עם תוספת שלאחר מכן של חומר מסמיך כמו פקטין, קארגינן, אגר או ג'לטין. הוא מיוצר במדינות ברית המועצות לשעבר. השם שניתן לו על שם האל היווני של הרוח המערבית הקלה זפירוס מסמל את מרקמו האוורירי העדין.
היסטוריה

זפיר מופק ממוצר הקונדיטוריה הפסטילה הרוסית המסורתית, אך בתוספת קצף חלבון ביצה וחומר מסמיך ג'ל. התוספת למתכון של חלבוני ביצה לא מוקצפים מקורה בעיירה קולומנה במהלך המאה ה-15, ובמאה ה-19 קינוח הזפיר הופיע ככל הנראה בצורתו המודרנית עם חלבונים מוקצפים  כעיבוד צרפתי של המתכון שהוחזר מאוחר יותר לרוסיה.
צורה ומרקם

הצורה של המוצר דומה בדרך כלל למרנג מסורתי. עם זאת, בניגוד למרנג מסחרי, הזפיר אינו פריך. בניגוד לרוב מוצרי הקונדיטוריה דמויי המרשמלו המצופים בשוקולד (כמו קרמבו למשל), זפירים מגיעים ללא שכבות של עוגיות או ביסקוויטים.
זפיר הוא בדרך כלל לבן חלבי, אך מגיע גם בסוגים של צבע ורדרד לטעמים המכילים פירות יער ודובדבנים, או עשוי להיות בצבע ירוק אם הוא בטעם תפוחים. זפיר נמכר גם עם מעטפת חיצונית דקה ושוקולדית, ולעיתים הזפיר מכיל בפנים ריבה בטעם פירות יער. זפיר דומה במרקמו למרשמלו או לקרמבו.
הכנה

זפיר מיוצר באופן מסורתי עם בסיס מחית, כאשר סוכר וחלבוני ביצים מתווספים לפני הקירור. לאחר מכן משלבים את התערובת עם חומר עיבוי מחומם (כגון אגר או פקטין), ולאחר מכן מקציפים (או בזמנים המודרניים מערבבים עם מערבל חשמלי), עד שהוא בעל מרקם דביק היוצר צורת פסגות. לאחר מכן מוציאים אותו מתוך תבנית בצורת כוכב ומשאירים אותו לייבוש. על אף שהחלק החיצוני יהפוך מוצק יותר עם מרקם יבש, החלק הפנימי יישאר אוורירי ודביק.
גלריה

זפיר מצופה שוקולד
תערובת זפיר ורוד ולבן בעיצוב צדפה
זפיר (מדף עליון) במבצע בחנות בחרקוב
הערות שוליים

↑  "Zefir – light and healthy national Russian dessert". russia-travel-guide.com. נבדק ב-2023-06-02.
↑  ГОСТ-6441-96, Изделия кондитерские пастильные, общие технические условия (Interstate Standard 6441-96, Pastila type confectionery. General specifications, in Russian)
↑  "Зефир". Школьный этимологический словарь русского языка. Происхождение слов. Москва: Дрофа. 2004. ("Zefir". School Etymological Dictionary of Russian Language (ברוסית). Moscow: Drofa. 2004.)
↑  Rombeck, Terry (22 אפר' 2006). "Ethnic markets put world on a plate for Lawrence residents: Sellers of global cuisine offer international delights". Lawrence Journal-World. pp. 9C. נבדק ב-2 יוני 2023. {{cite news}}:  (עזרה)
↑  "Зефир". Большая энциклопедия кулинарного искусства. Москва: Центрполиграф. 2008. ISBN 978-5-9524-3563-6. ("Zefir". Great Encyclopedia of Culinary Arts (ברוסית). Moscow: Centrpoligraf. 2008.)
↑  Strange, Nicole Rossetti le (2020-06-22). "Zefir". 196 flavors (באנגלית). נבדק ב-2023-06-02.
1 2  Drey, Victoria (2017-08-14). "Zephyr: Why is this favorite Russian dessert named after a Greek god?". Russia Beyond (באנגלית). נבדק ב-2023-06-02.
↑  International Food Information Service (2009). IFIS Dictionary of Food Science and Technology (באנגלית) (2 ed.). Hoboken: Wiley-Blackwell. p. 462. ISBN 9781405187404.
↑  Petrosian, Irina; Underwood, David (2006). Armenian Food: Fact, Fiction & Folklore (באנגלית). Bloomington: Yerkir. p. 232. ISBN 9781411698659.
זיקורת

הזיקורת הגדול של אור שבשומר
שרידי הזיקורת צ'וגהא זנביל באתר הארכאולוגי ליד העיר שושן שבדרום־מערב איראן
זיקורת (באכדית: ziqquratu, מהשורש ז־ק־ר – זקור, בולט), או זיגוראת, הוא מגדל בעל צריח מונומנטלי מטיפוס המיוחד למסופוטמיה (אזור עיראק המודרנית) בממלכות שומר, אכד, עילם, בבל ואשור. מבנים כאלו הוקמו החל מ־4,500 שנה לערך לפני זמננו לאורך כ־2,000 שנה.
מקור השם

מקור השם למבנה הוא במילה האכדית ziqquratu. השורש של המילה באכדית הוא ז־ק־ר, שפירושו "להיות גבוה, בולט" (אכדית zaqāru 'זקר') המתאים למגדל, בדומה לעברית להזדקר, זקר, זקור (באכדית zaqru). האות ת' בסוף המילה היא סיומת הנקבה באכדית (כמו בכל השפות השמיות). תעתיק קיים נוסף לשם בעברית הוא זיקוראת, אף שבעברית אין אם קריאה א' לפני הוספת סיומת נקבה.
מבנה

הזיקורת בנוי מדרגות, כאשר בסיסו רחב והוא הולך וצר כלפי מעלה. חלק מהזיקורתים נבנו במבנה רבוע, כפירמידה וחלקם, בעיקר המאוחרים שבהם, במבנה עגול. העלייה לזיקורת הייתה על גבי גרמי־מדרגות שנבנו מחוץ למבנה.
זיקורתים גבוהים התנשאו לגובה של יותר מ־50 מטר. ברוב הזיקורתים היה חלל פנימי גדול, בחלקם מולא החלל בעפר.
מטרה

מטרת בניית הזיקורת הייתה פולחנית ויועדה להנציח את השליט וליצור מיזם בו היו שותפים והתגאו כל תושבי העיר. הד למטרות אלה ניתן למצוא בסיפור מגדל בבל במקרא בבחינת "נעשה לנו שם".
ההיסטוריון היווני הרודוטוס (484–425 לפני הספירה) הִרבּה לטייל במזרח, ראה זיקורתים ותיאר אותם כמקדשים הבנויים על מדרגות אחדות ומשקיפים על העיר כולה. כמו כן הועלתה השערה שהמגדל היה חיוני על מנת לאפשר לנכבדי העיר ולכהנים להימלט לגובה בשעת שיטפון, שהוא תופעה נפוצה באזורי המישור של מסופוטמיה. השיטפונות באזור עזים וגובה המים גבוה מבית־חומר רגיל בן קומה אחת. מטרה נוספת יכלה להיות הקרבת קורבנות בגובה רב, כך שהעשן וניחוח קורבנות עלה כלפי מעלה לשמיים.[דרוש מקור]
שרידים ותיעוד

באזור עיראק התגלו שרידי 32 זיקורתים בחפירות ארכאולוגיות, אולם טרם נמצא שריד למקדש שהיה אמור להיות בראש המגדל או בבסיסו. עם זאת נמצאו כתובות עתיקות הנוגעות לבניית זיקורתים כגון כתובת המשויכת לאביו של נבוכדראצר השני, המספרת שהאל מרדוך ציווה עליו לשקם את הריסות העיר בבל ואת מגדל א־תמנ־אנקי (בית יסוד השמים והארץ). הוא פקד להכין לבנים שרופות, להביא ביטומן ולהגיע עד לשמים. בניית אותו מגדל מונצחת, לדעת רבים מהחוקרים, באפוס הבריאה הבבלי, אנומה אליש. ייתכן שסיפור מגדל בבל מושפע ממראם המרשים של שרידי המגדל, שבנייתו הופסקה. גם שרידי המגדל היו גבוהים פי כמה מבתי התושבים שהיו בני קומה אחת.
הזיקורת הגדול ביותר שנחשף הוא הזיקורת הגדול של אור.
בתרבות

ציירים רבים דימו את מגדל בבל בדמות זיקורת, דוגמה טובה היא ציוריהם של פיטר ברויגל האב וגוסטב דורה למגדל בבל.
גם מבנים שנבנו לאחר התקופה העתיקה ניסו להעתיק את מבנה הזיקורת וקיימים מבנים רבים המחקים זיקורת רבוע או מעוגל כחלק מהעיצוב. אחת הדוגמאות השאפתניות ביותר לבנות זיקורת מודרני היא התכנון לארמון הסובייטים, שלא הושלם, במוסקבה.
הערות שוליים

↑  ziqquratu [U6.NIR] (ziqratu: siqqurrutu), www.assyrianlanguages.org
↑  ziqqurratu [U6.NIR] (n. f.), www.assyrianlanguages.org
↑  zaqāru  (vb. i/i, a/a, a/u), www.assyrianlanguages.org
↑  מילון מורפיקס | זקר באנגלית | פירוש זקר בעברית, באתר www.morfix.co.il
↑  מילון מורפיקס | זקור באנגלית | פירוש זקור בעברית, באתר www.morfix.co.il
↑  zaqru (adj.), www.assyrianlanguages.org
↑  Harriet Crawford, Sumer and the Sumerians, Cambridge University Press, (New York 1993), ISBN 0-521-38850-3. עמוד 73
| --- | --- |
בקרת זהויות :  NLI: 987007534238505171  PLWABN: 9810657406605606  BnF: cb119808043 (data)  GND: 4190824-7  LCCN: sh85149790 
פיטר ברויגל האב, "מגדל בבל", 1563
הדמיית ארמון הסובייטים, במוסקבה (לא נבנה)
מבצע צבאי

מבצע צבאי הוא יישום של מדיניות באמצעים צבאיים קונבנציונליים (לדוגמה מערכה צבאית) כדי להשיג מטרות או יעדים מוגדרים מראש. מבצעים צבאיים כוללים לרוב: תכנון מקדים, הכנת כוחות, תהליכי ביון (איסוף, מחקר והערכה של מידע), הקצאת תקציבים, הגדרת מסגרות זמן לביצוע וביצוע הפעולה המתוכננת על ידי הכוחות בשטח.
מרבית המבצעים הצבאיים נקראים בשמות קוד. לעומת מלחמה, מבצע צבאי בדרך כלל מוגבל בהיקפו, בשטח בו הוא מתבצע ובמשך הזמן שבו מתבצע. מבצע צבאי יכול להתבצע כחלק ממלחמה או כפעילות צבאית שלא במסגרת מלחמה. במקרים רבים מדינות מעדיפות להגדיר פעולת מלחמה צבאית כמבצע צבאי ולא כמלחמה, כדי להימנע מההשלכות המשפטיות הנלוות לכך (הכרזת מלחמה, פיצוי כספי וכו'), אך מבצעים מוגבלים עשויים להסתבך ולהסלים לכדי מלחמה בהיקף מלא (דוגמת מבצע שלום הגליל שהפך למלחמת לבנון הראשונה).
לרוב מבצע צבאי כולל אחד או יותר מהאלמנטים הבאים: לוחמת תמרון, קרב, פשיטה, חבלה התקפית, תקיפה אווירית, הריגת לוחמי אויב והשמדת מטרות ונכסים של האויב.
להבדיל ממבצעים קונבנציונליים מבצעים מיוחדים הם "פעולות צבאיות המתנהלות על ידי כוחות מיוחדים, תוך שימוש באופני פעולה לא שגרתיים שאינם תקניים לכוחות קונבנציונליים. שיקולים פוליטיים-צבאיים עשויים לדרוש פעולה בחתימה נמוכה, טכניקות חשאיות, סמויות או דיסקרטיות וקבלת מידה של סיכון פיזי ופוליטי שאינו כרוך בפעולות קונבנציונליות".
רוב המבצעים הצבאיים הם בעלי תהליכים ברורים אשר חייבים להיות מיושמים כדי שהמבצע יתקדם:
קונספציה – דרך הגדרת מטרות או יעדים ברורים מראש.
מודיעין – איסוף וניתוח כדי לזהות את יכולת האויב להתנגד.
תכנון – של הכוח הצבאי הנדרש והאופן בו יופעל.
מנהלה ולוגיסטיקה – ציודם, אימונם והיערכותם של הכוחות המעורבים.
תחילת המבצע – השגת היעדים הטקטיים הראשונים.
הבסת כוחות האויב הגדולים יותר בעומק האופרטיבי שלהם.
סיום המבצע כאשר המטרות האסטרטגיות הושגו או לא.
ראו גם

מבצעי צבא הגנה לישראל
מבצעי צה"ל במלחמת העצמאות
מבצע סנטה

| --- | --- |

כרזת הסרט
 בימוי:  ג'ייק קסדן
 הופק בידי:  היירם גרסיה דוויין ג'ונסון דני גרסיה כריס מורגן ג'ייק קסדן מלווין מאר
 תסריט:  כריס מורגן
 עריכה:  מארק הלפריך סטיב אדוארדס טארה טימפון
 שחקנים ראשיים:  דוויין ג'ונסון כריס אוונס לוסי לו ג'יי קיי סימונס קירנן שיפקה כריסטופר היביו בוני האנט ניק קרול וסלי קימל
 מוזיקה:  הנרי ג'קמן
 צילום:  דן מינדל
 מדינה:  ארצות הברית ארצות הברית
 חברת הפקה:  מטרו גולדווין מאייר Seven Bucks Productions Chris Morgan Productions The Detective Agency
 חברה מפיצה:  ארצות הברית אולפני אמזון אולפני האחים וורנר (הפצה בינלאומית)
 הקרנת בכורה:  15 בנובמבר 2024
 משך הקרנה:  123 דקות
 שפת הסרט:  אנגלית 
 סוגה:  סרט קומדיית פעולה, סרט הרפתקאות, סרט חג המולד 
 תקציב:  250 מיליון דולר
 הכנסות:  176 מיליון דולר
 דף הסרט ב־IMDb
 
מבצע סנטה (באנגלית: Red One) הוא סרט קומדיית פעולה-הרפתקאות לחג המולד אמריקאי, שבוים על ידי ג'ייק קסדן על פי תסריט מאת כריס מורגן. בסרט מככבים דוויין ג'ונסון, כריס אוונס, לוסי לו, ג'יי קיי סימונס, קירנן שיפקה, מרי אליזבת אליס, ניק קרול וכריסטופר היביו.
הסרט, שהופק על ידי אולפני אמזון, מיועד להיות הראשון בסדרת סרטים פוטנציאלית שתעסוק בעיבוד מודרני למיתולוגיית החגים.
הסרט עתיד לעלות לאקרנים בארצות הברית בהפצת אולפני אמזון תחת חברת-הבת שלה, "מטרו גולדווין מאייר" ב-15 בנובמבר 2024.
רקע עלילתי

לאחר שסנטה קלאוס נחטף, נאלץ קאלום דריפט, ראש אבטחת הקוטב הצפוני, לחבור לג'ק או'מאלי, האקר וצייד ראשים נכלולי, על מנת למצוא ולהציל אותו לפני ערב חג המולד.
צוות השחקנים

דוויין ג'ונסון – קאלום דריפט, ראש אבטחת הקוטב הצפוני.
כריס אוונס – ג'ק או'מאלי, האקר וצייד ראשים.
לוסי לו – זואי
ג'יי קיי סימונס – סנטה קלאוס
קירנן שיפקה – גריילה (אנ')
כריסטופר היביו – קרמפוס
מרי אליזבת אליס
ניק קרול
וסלי קימל
בוני האנט – גברת קלאוס (אנ')
ג'נה קאנל
הפקה > פיתוח וליהוק

את הקונספט המקורי עבור הסרט הגה המפיק היירם גרסיה. באוקטובר 2021, נמסר כי את התסריט, שיתבסס על הקונספט של גרסיה, יכתוב התסריטאי כריס מורגן וכי עבור מלאכת בימוי הסרט נשכר הבמאי ג'ייק קסדן. בינואר 2022, נמסר על ליהוקו של כריס אוונס לצוות השחקנים. בספטמבר 2022, נמסר על ליהוקה של קירנן שיפקה לצוות השחקנים. באוקטובר 2022, נמסר על ליהוקם של לוסי לו, מרי אליזבת אליס, ג'יי קיי סימונס, ניק קרול, כריסטופר היביו, וסלי קימל ובוני האנט לצוות השחקנים; אליס חשפה את ליהוקה ואת ליהוקו של סימונס באמצעות פוסט אינסטגרם. לדוויין ג'ונסון שולמו 50 מיליון דולר עבור השתתפותו בסרט.
הפקה > צילומים

צילומי הסרט החלו באוקטובר 2022 באטלנטה, ג'ורג'יה, והסתיימו בפברואר 2023. צוות ההפקה נאלץ להאריך את תקופת הצילומים ולהתאימם ללוח הזמנים של ג'ונסון, שאיחר בממוצע בין שבע לשמונה שעות לצילומים והחמיץ מספר ימי צילומים; עיכובים אלה הגדילו את התקציב מ-50 מיליון דולר לסכום כולל של 250 מיליון דולר, והובילו לביקורת קשה נגד התנהלותו של ג'ונסון על הסט.
הפצה

במקור, התעתד הסרט לעלות לשירות הזרמת המדיה "פריים וידאו" ברחבי העולם לקראת חג המולד 2023. עם זאת, הוחלט לדחות את עלייתה לשירות מ-20 בדצמבר 2023 ל-15 בנובמבר 2024, לכאורה על פי הדיווחים בשל שביתת אמני הטלוויזיה והרדיו, ולהפיצו בנוסף גם בבתי הקולנוע ברחבי העולם. "אולפני אמזון" מופקדת על הפצת הסרט בארצות הברית, בעוד שאולפני "האחים וורנר" מופקדת על הפצת הסרט ברחבי העולם.
קטעים ראשונים מתוך הסרט הוצגו לראשונה במהלך כנס הסינמקון בפני עיתונאים שנבחרו על ידי היחצ"ן של ג'ונסון, אך בתמורה נאסר עליהם לכתוב על הקטעים שראו.
פרסים ומועמדויות

| פרס | תאריך | קטגוריה | עבור | תוצאה | מקור |
| --- | --- | --- | --- | --- | --- |
| פרס המוזיקה במדיה של הוליווד | 20 בנובמבר 2024 | פרטיטורה מקורית – סרט מדע בדיוני/פנטזיה | הנרי ג'קמן | מועמדות |  |
עקיבא (זמר)

| --- | --- |

 לידה:  23 ביולי 1991 (בן 33) דימונה, ישראל 
 מוקד פעילות:  ישראל 
 תקופת הפעילות:  מ-2009
 סוגה:  רוק, מוזיקת נשמה, מוזיקת פופ 
 כלי נגינה:  גיטרה, סאז, קלרינט, עוד, חליל, סקסופון 
 שיתופי פעולה בולטים:  ישי ריבו, דודו טסה, נאור כרמי
 בת זוג:  צורית תורג'מן
 
עקיבא תורג'מן (נולד ב-23 ביולי 1991, י"ב באב ה'תשנ"א) הוא זמר-יוצר ומוזיקאי ישראלי היוצר מוזיקת רוק, מוזיקת נשמה ומוזיקה יהודית. מוכר בשמו הפרטי בלבד, עקיבא.
חיים מוקדמים

נולד בדימונה, לפנינה ולרב דוד תורג'מן, ראש הישיבה הגבוהה בעיר. אחותו היא הזמרת רוחמה בן יוסף.
ביסודי ובחטיבת הביניים למד בדימונה. היה חניך ומדריך בבני עקיבא. אחר כך למד כשנה וחצי בישיבת מקור חיים, חצי שנה בכפר עציון, ובכיתה י"א עבר לישיבת עתניאל. בסוף השנה עבר לישיבת רמת גן למשך כשנתיים וחצי. אחרי שנתיים בישיבה התגייס לחטיבת גולני, וזמן קצר לאחר תום שירותו התחתן.
קריירה

עקיבא למד בבית הספר למוזיקה "מזמור" שם הכיר את נאור כרמי, מייסד להקת הלב והמעיין שבהמשך הביא אותו להיות סולן הלהקה. שיתוף הפעולה עם כרמי המשיך לפרויקט "צמאה", שבו אמנים ידועים שרים ניגוני חב"ד, והוא שותף בהפקת האלבום הראשון, השלישי, הרביעי והחמישי. בין השירים שהפיק וביצע: "אלי אתה", "כי אנו עמך" (קולות), "דרכך אלוקינו" ו"ניגון הקפות".
בשנת 2017 הוציא את האלבום "עולמות", שהפיק ניר מימון. מבקר המוזיקה נתנאל לייפר העניק לאלבום ביקורת חיובית וכתב "יש הרבה אמנים חדשים עם אלבומים חדשים. חלקם טובים, חלקם קצת פחות ויחידים מצוינים אחד מהם הוא עקיבא שהוציא את אלבום הבכורה שלו 'עולמות', אלבום רוק בועט ושורט שמצליח לשלב בין נשמה ורגש לבין רוק סוער וחודר... עקיבא פוסע בדרך הנכונה להפוך לזמר מבוקש ומוערך, האלבום החדש שלו עושה טעם חזק של עוד".
ב-2018 הוציא סינגלים מתוך האלבום השני שהפיק מאור שושן, "הכל עוד אפשרי", "לך לך" ו-"אל תעזבי ידיים".
"אל תעזבי ידיים" הגיע למקום הראשון במצעד הרשמי של גלגלצ ולמקום השביעי במצעד הפזמונים העברי השנתי של התחנה בשיתוף עם אתר ynet. הסינגל צבר 18 מיליון צפיות באתר יוטיוב. ביוני 2019 התארח בהופעה של ישי ריבו בקיסריה והשניים ביצעו את "אל תעזבי ידיים" בדואט שצבר 6.6 מיליון צפיות באתר יוטיוב.
במרץ 2020 הוציא את הסינגל "פשוטים", אותו כתב והלחין עם אשתו. הסינגל צבר 13 מיליון צפיות באתר יוטיוב והגיע למקום ה-24 במצעד הפזמונים העברי השנתי של גלגלצ ו-ynet.
ביולי 2020 הוציא הזמר עידן רפאל חביב את הסינגל "שלמים", אותו כתב והלחין תורג'מן לצד אבי אוחיון ומתן דרור. השיר הגיע למקומות הראשונים בתחרויות ובמצעדים רבים, וצבר מספר רב של צפיות והשמעות בפלטפורמות שונות.
במרץ 2021 הוציא את הסינגל "אתה הולך איתי", אותו הלחינו וכתבו עקיבא, אבי אוחיון, נתן גושן ומתן דרור. הסינגל צבר 5.8 מיליון צפיות באתר יוטיוב.
ביולי 2021 הוציא את השיר "שלום בבית", אותו כתב והלחין עם צמד היוצרים דולי ופן. הסינגל צבר 6 מיליון צפיות באתר יוטיוב.
בפברואר 2022 הוציא את הסינגל-קליפ "יש בך הכל", שכתב לבנו יחד עם אשתו והלחין לבדו. נכון ל-2024, הסינגל צבר 16 מיליון צפיות באתר יוטיוב, וזכה בתואר "שיר השנה" במצעדי המוזיקה של האתר "כיכר השבת", של רדיו "קול פליי" ושל רדיו "קול ברמה". עקיבא גם זכה בתואר "זמר השנה" בשלושת המצעדים האלו. בדצמבר, חג החנוכה, הופיע עקיבא בבנייני האומה. מבקר המוזיקה נתנאל לייפר נכח באירוע והעניק לו ביקורת חיובית: "עקיבא הוא ווקליסט מעולה עם טונים גבוהים ומדויקים, זמר עם נשמה אמיתית ונוגעת, כזה ששופך את ליבו על הבמה בשירה. הרבה זמרים שרים בדבקות - אבל לעקיבא אני גם מאמין".
בספטמבר 2022 השתתף בשיר "פותח את ידיך" של פרויקט ותן חלקנו יחד עם ישי ריבו, משה פרץ ופאר טסי.
ב-8 באוגוסט 2023 הוציא את הסינגל "רוצה להתעורר". הסינגל הגיע למקום ה-79 במצעד היטליסט.
בינואר 2024 הוציא את הסינגל "להחזיק חזק".
במאי 2024 הוציא את הסינגל "ללמוד לעוף". השיר הגיע למקום ה-90 במצעד ההיטליסט.
ב-13 ביוני 2024 הוציא את האלבום השלישי שלו "אלף מנעולים". ב-12 בנובמבר של אותה שנה יצא שירו "רוץ ילדי".
חיים אישיים

נשוי לצורית, שהשתתפה אתו בכתיבת כמה משיריו, ואב לחמישה. מ-2024 מתגורר בפרדס חנה.
דיסקוגרפיה > סינגלים

הכל עוד אפשרי - 2018
לך לך - 2018
אל תעזבי ידיים - 2019
פשוטים - 2020
רק עוד רגע - 2020
אתה הולך איתי - 2021
שלום בבית - 2021
כמו שאת - 2021
יש בך הכל - 2022
בשעה אחת - 2022
צעדים - 2023
רוצה להתעורר – 2023
להחזיק חזק - 2024
ללמוד לעוף - 2024